Astra brvitá

Astra brvitá () je druh jednoročnej byliny rodu astra, z čeľade astrovité (Asteraceae). Jej prirodzený areál zahŕňa oblasti od západnej časti Severnej Ameriky cez Ďaleký východ, po strednú Áziu.

 Opis 
Astra brvitá je jednoročná bylina s jednoduchým, kolovitým koreňom. Byľ je jednotlivá, priama alebo vystúpavá, často od bázy rozkonárená, holá alebo riedko chlpatá, vysoká 10 až 70 cm.

Prízemné a dolné byľové listy sú stopkaté, čepeľ je lopatkovitá až obrátene kopijovitá, na báze klinovito zúžená, dlhá 1 až 20 cm. Stredné a horné byľové listy sú sediace, smerom nahor sa postupne zmenšujúce, čepeľ je čiarkovitá, na báze mierne rozšírená, poloobjímavá. Čepeľ u všetkých listov je celistvookrajová alebo drobne pílkovitá, na vrchole končistá, na plochách holá, na okraji pritisnuto chlpatá.

Zložené súkvetie je husté, metlinovité až strapcovité. Úbory sú terčovité, sediace alebo krátko stopkaté. Zákrov je úzko zvončekovitý, troj až štvorradý, dlhý do 11 mm. Zákrovné listene sú mierne odstávajúce, čiarkovité až úzko obrátene kopijovité, na vrchole končisté, na báze suchoblanité, v strede so zelenou plôškou. Okrajové kvety sú piestikovité, vláknité, v počte 75 až 95, usporiadané v štyroch až piatich radoch, sú belavé, dlhé len do 2 mm (kratšie ako čnelka). Rúrkovité kvety sú obojpohlavné, v počte do 14, vláknité (úzko rúrkovité), dlhé do 5 mm, belavé až svetloružové.

Plodmi sú chlpaté, obrátene vajcovité nažky. Chocholec je štvorradý, biely, dlhý 4 až 6 mm. Nažky sa vyvíjajú koncom septembra až októbra, šíria sa na veľké vzdialenosti a majú až 10-ročnú klíčivosť.

 Rozšírenie 
Astra brvitá je pôvodná v západnej časti Severnej Ameriky, na Ďalekom východe, vo východnej a západnej Sibíri a v strednej Ázii. Introdukovaná je na východe Severnej Ameriky a v Európe (Belgicko, Poľsko, Slovensko, Maďarsko, Ukrajina, Moldavsko, Rumunsko). Z Ukrajiny sa uvádza ako potenciálne invázny a z Rumunska ako agresívny druh. Na Slovensku sa vyskytuje zatiaľ len v Kysaku a na niekoľkých lokalitách v Košiciach.

 Ekológia 
Astra brvitá uprednostňuje svetlé, vlhké miesta na mierne zasolených, piesočnatých alebo štrkovitých pôdach, najmä na opustených a narušených ruderálnych stanovištiach. Rastie v nížinách a pahorkatinách. Kvitne od augusta do septembra.

 Galéria 

 Referencie 

 Iné projekty 

Kategória:Flóra na Slovensku
Kategória:Nepôvodné druhy rastlín
brvitá
Kategória:Rastliny s bielymi kvetmi